CELEX: 32021Q0618(01)
Language: sk
Date: 2021-01-15 00:00:00
Title: Rozhodnutie Zásobovacej agentúry Európskeho spoločenstva pre atómovú energiu, ktorým sa prijímajú pravidlá agentúry určujúce postup pri vyvažovaní dopytu a ponuky rúd, zdrojových materiálov a osobitných štiepnych materiálov, a ktorým sa zrušujú pravidlá Zásobovacej agentúry Európskeho spoločenstva pre atómovú energiu z 5. mája 1960 zmenené nariadením z 15. júla 1975

18.6.2021   
               
               
                  SK
               
               
                  Úradný vestník Európskej únie
               
               
                  L 218/56
               
            
         Rozhodnutie Zásobovacej agentúry Európskeho spoločenstva pre atómovú energiu, ktorým sa prijímajú pravidlá agentúry určujúce postup pri vyvažovaní dopytu a ponuky rúd, zdrojových materiálov a osobitných štiepnych materiálov, a ktorým sa zrušujú pravidlá Zásobovacej agentúry Európskeho spoločenstva pre atómovú energiu z 5. mája 1960 zmenené nariadením z 15. júla 1975
         ZÁSOBOVACIA AGENTÚRA
         so zreteľom na Zmluvu o založení Európskeho spoločenstva pre atómovú energiu, a najmä na jej článok 2 písm. d), článok 52, článok 55 a článok 60 ods. 6,
         so zreteľom na štatút Zásobovacej agentúry Euratomu ustanovený rozhodnutím Rady č. 2008/114/ES, Euratom (1) z 12. februára 2008, a najmä na jeho článok 13 ods. 3 písm. a),
         so zreteľom na nariadenie Komisie (Euratom) č. 66/2006 zo 16. januára 2006, ktorým sa udeľuje výnimka na prevoz malých množstiev rúd, východiskových materiálov a osobitných štiepnych materiálov z pravidiel kapitoly o dodávkach (2),
         so zreteľom na stanovisko, ktoré poradný výbor agentúry po riadnej konzultácii a zasadnutí zaujal k navrhovaným novým pravidlám 13. mája 2016,
         keďže:
         
                     (1)
                  
                  
                     Európske spoločenstvo pre atómovú energiu podľa článku 2 Zmluvy o Euratome (ďalej len „zmluva“) dohliada na to, aby všetci používatelia v Spoločenstve dostávali pravidelné a spravodlivé dodávky rúd a jadrového paliva, a to na základe rovnosti prístupu k zdrojom dodávok prostredníctvom spoločnej politiky zásobovania.
                  
               
                     (2)
                  
                  
                     V záujme spoločnej politiky zásobovania bola na základe kapitoly 6 zmluvy zriadená zásobovacia agentúra (ďalej len „agentúra“ alebo „Zásobovacia agentúra Euratomu“).
                  
               
                     (3)
                  
                  
                     Bezpečnosť dodávok energie, ktorá je hlavným účelom agentúry, je kľúčovým cieľom politiky Únie v oblasti energetiky podľa článku 194 Zmluvy o fungovaní Európskej únie. Opätovne sa to potvrdilo v oznámení Komisie o európskej stratégii energetickej bezpečnosti (3), ktoré bolo prijaté v roku 2014 a schválené Radou.
                  
               
                     (4)
                  
                  
                     Podľa článku 60 ods. 6 zmluvy [pravidlá] agentúry, ktoré schvaľuje Komisia, vymedzia vzájomný pomer ponuky a dopytu.
                  
               
                     (5)
                  
                  
                     Platné pravidlá agentúry boli prijaté v roku 1960 (4) a čiastočne zmenené v roku 1975 (5).
                  
               
                     (6)
                  
                  
                     Od 70. rokov 20. storočia vývoj nových technológií a produktov palivového cyklu, ako aj nástup nových účastníkov trhu (najmä sprostredkovateľov) a nových obchodných praktík podstatne ovplyvnili úlohu agentúry v oblasti bezpečnosti dodávok jadrovej energie. Zároveň výrazne vzrástol počet aktérov na trhu.
                  
               
                     (7)
                  
                  
                     Štatút agentúry zriadený v roku 2008 posilnil jej úlohu pri monitorovaní trhu a poskytovaní relevantnej expertízy, informácií a poradenstva Spoločenstvu, čím sa posilnila potreba, aby agentúra mala úplné a aktuálne znalosti o trhu s jadrovými materiálmi a službami vrátane trendov na svetovom trhu.
                  
               
                     (8)
                  
                  
                     V dôsledku týchto skutočností už pravidlá agentúry z rokov 1960/1975 neumožňujú Zásobovacej agentúre Euratomu reagovať na vývoj na jadrovom trhu a môžu ohroziť schopnosť agentúry plniť svoje poslanie.
                  
               
                     (9)
                  
                  
                     Treba ich prispôsobiť, aby sa posilnila právna istota pre odvetvie, členské štáty a Európsku komisiu a aby agentúra dokázala zabezpečiť primeraný zber údajov pre svoje stredisko na monitorovanie trhu.
                  
               
                     (10)
                  
                  
                     Podľa článku 55 zmluvy má agentúra nárok na všetky informácie, ktoré potrebuje na to, aby mohla vykonávať právo opcie a výlučné právo na uzatváranie zmlúv o dodávke.
                  
               
                     (11)
                  
                  
                     Agentúra pri plnení svojich úloh koná v súlade so zásadami nediskriminácie a rovnakého prístupu k zdrojom dodávok.
                  
               
                     (12)
                  
                  
                     Postupy vyvažovania dopytu a ponuky sa musia stanoviť tak, aby bolo možné uspokojiť potreby pri rôznych situáciách ponuky.
                  
               
                     (13)
                  
                  
                     Je vhodné zachovať priame uzatváranie zmlúv medzi používateľmi, výrobcami a sprostredkovateľmi, pokiaľ je zabezpečené pravidelné zásobovanie používateľov Spoločenstva jadrovými materiálmi.
                  
               
                     (14)
                  
                  
                     Vzhľadom na uvedené skutočnosti agentúra prevzala iniciatívu a aktualizovala svoje pravidlá v spolupráci so zainteresovanými stranami. Poradný výbor agentúry po riadnej konzultácii a zasadnutí zaujal k novým pravidlám 13. mája 2016 kladné stanovisko.
                  
               
                     (15)
                  
                  
                     Podľa štatútu agentúry sa jej pravidlá prijímajú rozhodnutím generálneho riaditeľa agentúry a schvaľuje ich Komisia.
                  
               
                     (16)
                  
                  
                     V záujme zrozumiteľnosti by sa doterajšie pravidlá agentúry mali zrušiť súbežne s nadobudnutím účinnosti nových pravidiel.
                  
               
                     (17)
                  
                  
                     Je preto vhodné prijať pravidlá pripojené k tomuto rozhodnutiu a súbežne s nadobudnutím ich účinnosti zrušiť aktuálne platné pravidlá agentúry,
                  
               PRIJALA TOTO ROZHODNUTIE:
         
            Článok 1
            Týmto sa prijímajú pravidlá Zásobovacej agentúry Európskeho spoločenstva pre atómovú energiu určujúce postup pri vyvažovaní dopytu a ponuky rúd, zdrojových materiálov a osobitných štiepnych materiálov uvedené v prílohe k tomuto rozhodnutiu.
         
         
            Článok 2
            Aktuálne platné pravidlá Zásobovacej agentúry Európskeho spoločenstva pre atómovú energiu určujúce postup pri vyvažovaní dopytu a ponuky rúd, zdrojových materiálov a osobitných štiepnych materiálov (6) sa zrušujú súbežne s nadobudnutím účinnosti nových pravidiel.
         
         
            Článok 3
            Toto rozhodnutie nadobúda účinnosť 1. júla 2021 za predpokladu schválenia Európskou komisiou. Uverejní sa v Úradnom vestníku Európskej únie spolu s rozhodnutím Komisie, ktorým sa schvaľuje.
         
         
            V Luxemburgu 15. januára 2021
            
               
                  Za Zásobovaciu agentúru Euratomu
               
               
                  generálna riaditeľka
               
               Agnieszka Ewa KAŹMIERCZAK
            
         
         
            (1)  Ú. v. EÚ L 41, 15.2.2008, s. 15.
         
            (2)  Ú. v. EÚ L 11, 17.1.2006, s. 6.
         
            (3)  COM(2014) 330 final.
         
            (4)  Rozhodnutie Komisie ESAE, ktorým sa určuje dátum začatia činnosti Agentúry Euratom pre zásobovanie a ktorým sa schvaľujú pravidlá agentúry z 5. mája 1960 určujúce spôsob vyváženia dopytu oproti ponuke rúd, východiskových materiálov a osobitných štiepnych materiálov (Ú. v. ES 32, 11.5.1960, s. 776). Mimoriadne anglické vydanie: séria I, kapitola 1959 – 1962, s. 45).
         
            (5)  Ú. v. ES L 193, 25.7.1975, s. 37.
         
            (6)  Ú. v. ES 32, 11.5.1960, s. 777 v znení zmien (Ú. v. ES L 193, 25.7.1975, s. 37) a opráv [konsolidované znenie korigend k nástrojom uverejnené v mimoriadnych vydaniach 1952 – 72, s. 3 (511/60)].